**Papildus informācija par ERASMUS+ programmas Stratēģisko partnerību projektu „Andragoģija: tālmācības sistēma bibliotekāriem” aktivitātēs”**

**Projekta nepieciešamības pamatojums:**

IFLA un UNESCO Publisko bibliotēku manifests (*Public Library Manifest*, 1994) deklarē iespēju cilvēkiem bibliotēkās iegūt atbalstu individuālām mācībām un pašizglītībai, kā arī atbalstu izglītībai visos formālās izglītības līmeņos. Svarīgi ir uzlabot sadarbību un saikni starp bibliotēku, bibliotekāru un sabiedrību. To var panākt: (1) izmantojot informācijas un komunikāciju tehnoloģijas, (2) pilnveidojot andragoģijas kompetences ar integrētiem angļu valodas apguves līdzekļiem, ietverot mūžizglītību, metamācīšanos, pašmācības un sabiedrības mācīšanās prasmes, (3) izmantojot visas šīs prasmes un vienlaikus nodot zināšanas sabiedrībai.

Latvijas bibliotēkas tāpat kā Lietuvas un Bulgārijas bibliotēkas, iepriekšējos periodos ir stiprinājušas savu tehnisko bāzi un informācijas un komunikāciju tehnoloģiju nodrošinājumu. Panākot iepriekš uzskaitīto nosacījumu un prasmju esamību, bibliotēkas spēj veiksmīgi nodrošināt sabiedrībai neformālās izglītības un konsultāciju pakalpojumus. Bibliotēkas šodien cenšas pierādīt sevi ne tikai kā kultūras un informācijas centrus, bet arī kā neformālās izglītības iestādes, tādēļ ir svarīgi attīstīt to bibliotekāru kompetenci, kas strādā ar neformālās izglītības pakalpojumiem. Sekmīgai konkurencei neformālās izglītības tirgū, bibliotekāriem ir jābūt padziļinātām zināšanām un izpratnei par pieaugušo mācīšanas psiholoģiskajām īpatnībām, formām un metodēm, kā arī par mācību organizēšanas aspektiem pieaugušo izglītībā, jāpārzina jau izstrādātie atvērtā koda izglītības resursi.

**Projekta apskats:**

Projektā piedalās 6 partneri no Lietuvas, Latvijas un Bulgārijas, Adomas Mickevicius Viļņas pilsētas bibliotēka ir vadošais partneris.

Projekta granta līgums Nr. 2015–1–LT01–KA204–013460 parakstīts 2015.gada 28.augustā, paredzot projekta īstenošanas periodu no 01.09.2015. – 30.08.2017.

Līgums starp Adomas Mickevicius Viļņas Pilsētas bibliotēku un Jelgavas Zinātnisku bibliotēku par projekta īstenošanu ir parakstīts 07.01.2016.

Projekta mērķis ir stiprināt bibliotekāru andragoģijas kompetences, kuru sasniegšanas ļautu bibliotēkām kļūt par organizācijām, kas nodrošina kvalitatīvus neformālās izglītības pakalpojumus sabiedrībai. Projekta uzdevumi minētā mērķa sasniegšanai ir:

1. izveidot virtuālo andragoģijas mācību vidi bibliotekāriem – neformālās izglītības pakalpojuma sniedzējiem;
2. stiprināt bibliotekāru izglītības un andragoģijas kompetences un prasmes esošo produktu izmantošanai (piemēram, virtuāla mācību vide, studiju programmas);
3. pielietot iepriekš neizmantotus, novatoriskus rīkus piekļuvei mācību materiāliem; veidot tādus apstākļus, kas nodrošinātu mācību dalībnieku aktīvu iesaistīšanos jau mācību procesa laikā, kas attiecīgi dotu iespēju pilnveidot programmu saturu, ļautu bagātināt studiju programmas ar reālās dzīvs gadījumiem un ieteikumiem, veicinātu savstarpēju komunikāciju un sadarbību vienam ar otru, mācīšanos vienam no otra;
4. nodrošināt nepārtrauktu bibliotekāru kvalifikācijas pieaugumu darbā ar virtuālo vidi; motivēt bibliotekārus kļūt par andragoģijas mentoriem citiem bibliotekāriem.

Projekta ietvaros izveidotā virtuālā andragoģijas mācību vide tiks tulkota projekta partneru valstu valodās un angļu valodā, tādā veidā nodrošinot iespēju apgūt programmu ne tikai dzimtajā valodā, bet arī angļu valodā. Tiek plānots izstrādāt tādas virtuālas mācību vides rīkus un funkcijas, kas veicinātu starptautiskas bibliotekāru „andragoģijas kopienas” veidošanos un savstarpēju pieredzes apmaiņu, nodrošinātu mūžizglītības un kvalifikācijas celšanas procesu. Starptautiskās partnerības projektā ļauj dalīties un asimilēt partneriem darbības pieredzes specifiku, pārņemt partneru valstu bibliotēku un izglītības iestāžu pieredzi pieaugušo izglītības jomā. Trīs projekta dalībvalstis – Latvija, Lietuva un Bulgārija – nav vienlīdz attīstītas andragoģijas mācību jomā; pastāv nevienmērīga andragoģijas prakses izplatība un atšķirīgas pielietojuma metodes valstīs.

**Projekta finansēšana:**

Projekta kopējais budžets ir 129 915 *euro.* Jelgavas Zinātniskās bibliotēkas finansējuma daļa projektā ir 11 265 *euro.* Projekts 100% apmērā tiek finansēts no ERASMUS+ programmas līdzekļiem, 2017.gadā nepieciešams nodrošināt projekta īstenošanas priekšfinansējumu 2253 *euro* apmērā.